Unngå lading om natta – NRK Sørlandet – Lokale nyheter, TV og radio
Advarer mot lading om natta
Antall mobiltelefoner, nettbrett og annet batteridrevet utstyr øker i de fleste hjem. Konsekvensene kan bli store dersom man lader om natta.
Du bør tenke deg om to ganger før du lader mobiltelefonen om natta.
Publisert 08.07.2014, kl. 17.02
Fagsjef i elsikkerhet Magne Håland fraråder folk å lade mobilen om natta.
Magne Håland er fagsjef i elsikkerhet i Agder Energi Nett. Han fraråder folk å lade om natta.
– Hvis noe skulle gå galt, er konsekvensen mye større når man ligger og sover enn om man lader på dagtid.
Batteri til lading begynte å ulme
Senest i natt opplevde en dansk familie på ferie i Åmli at et batteri som stod til lading begynte å ulme. De fire personene som lå og sov, våknet av at brannvarsleren begynte å pipe. Alle fikk reddet seg ut av huset.
I natt begynte et batteri å ulme da det stod til lading i en bolig i Åmli.
Ifølge Håland er det få ulykker som skyldes ladere i forhold til hvor mye vi lader, men det skjer.
Varme ladere kan bety fare
Elektriker Christer Linder har selv hatt dårlige erfaringer med ladere. Noen har blitt veldig varme. De har han valgt å kaste.
– Hvis laderen blir så varm at det er ubehagelig å ta på den, da skal den kastes.
Ifølge Linder kan varmen være et tegn på at noe ikke er som det skal. Grunnen kan være at laderen ikke er kompatibel med det utstyret den skal lade.
Betal noen kroner ekstra
Elektriker Christer Linder anbefaler å bruke originale ladere.
Han anbefaler folk å bruke laderen som følger med et produktet. Kjøper man en ny lader, bør man sjekke om den er original.
– De seriøse produsentene bruker sannsynligvis noen kroner ekstra for at produktet ikke skal overopphetes. De har ikke råd til at produktene begynner å ryke eller tar fyr.
LES OGSÅ: Derfor er falske ladere farlig
LES OGSÅ: Ikke lad mobilen om natta
Linder råder folk til å betale litt ekstra for en original lader i stedet for å kjøpe en billig lader på nett.
Lur lading
I en hektisk hverdag med smarttelefoner som fort går tom for strøm, trenger man å lade ofte.
– Et godt råd er å ha ladere på flere steder der du er i løpet av dagen. Lad når du kjører bil, ha en usb-kabel slik at du kan lade når du bruker PC-en. Man kan også installere stikkontakter med usb-lader integrert på for eksempel kjøkkenet. Da trenger du kanskje ikke å lade om natta, sier Linder.